Duisende poste by Marikana-myn in gedrangDie Marikana-myn. (Foto: Sibanye-Stillwater) Sibanye-Stillwater het vakbonde Woensdag ingelig dat hy beoog om altesaam 5 270 poste by sy Marikana-mynbedrywighede, voorheen die Lonmin-myne, te sny. Onder die 5 270 werknemers wat geraak word, is 3 904 permanente werknemers en 1 366 kontrakteurs. Die vakbond Solidariteit sê hoewel die maatskappy verskeie redes vir die afleggings aanvoer, is dit duidelik dat die geraakte werkers die prys betaal vir die vakbond Amcu se vernietigende staking van vyf maande in 2014. Hy pak ook die skuld op Ben Magara, die voormalige uitvoerende hoof van Lonmin, se wanbestuur. “Magara was meer daarop ingestel om Amcu gelukkig te hou as om te fokus op die volhoubaarheid en effektiewe bestuur van die myne. Gevolglik moet Sibanye-Stillwater nou Magara se gemors regstel en moet onskuldige werknemers die prys daarvoor betaal,” het Gideon du Plessis, hoofsekretaris van Solidariteit, gesê. Solidariteit het gesê hoewel die afleggingskennisgewing nie ŉ verrassing is nie, sal hy steeds alles moontlik doen om afleggings te probeer voorkom, óf om te verseker dat daar geen gedwonge afleggings voor die einde van die jaar plaasvind nie. “Dit sal onsensitief wees as enige werknemer ŉ Kersgeskenk in die vorm van ŉ afleggingspakket van Sibanye ontvang,” het Du Plessis gesê. Sibanye-Stillwater het in ŉ verklaring gesê die stap word gedoen weens deurlopende finansiële verliese en omdat sekere skagte die einde van hul ekonomiese reserwes bereik het. Die afleggingsproses volg op ŉ drie maande lange hersiening van die bedrywighede by Marikana, nadat die maatskappy vroeër vanjaar met Lonmin PIc saamgesmelt het. “Die voorgestelde herstrukturering word oorweeg om die volhoubaarheid van die Marikana-operasie te verseker, wat nie as ŉ onafhanklike identiteit ŉ saak van voortdurende belang is nie,” het Neal Froneman, uitvoerende hoof van Sibanye-Stillwater gesê. Volgens Froneman is die uitkoms van die herstruktureringsproses ŉ meer volhoubare onderneming wat werk vir die meerderheid van die Marikana-werksmag oor ŉ veel langer tydperk sal verseker.